Délmagyarország, 1978. április 21. péntek

**Kelemenné Mészöly Laura festőművész „MAGYAR TÁJAK” című kiállítása Szegeden, a Képcsarnok Vállalat Gulácsi Lajos Termében 1978. IV. 20 - ???**

Mészöly Gedeon egykori szegedi nyelvész professzor portréját is kifüggesztették a Képcsarnok Gulácsi Lajos Termében. Nem véletlenül. A képet leánya, Mészöly Laura festette, akinek önálló kiállítása Magyar tájak címmel tegnap délután nyíl meg a szegedi bemutatóteremben. Így aztán a nézők számára is fokozottan érzékelhető az a túlfűtött érzelmi kötődés, amely a kiállító művésznőt ehhez a városhoz köti.

Kelemenné Mészöly Laura tájképfestő, a szó nemes értelmében. Népszerű képei nem csak azért, mert gépiesedő, uniformizálódó, technicizálódó, korunkban mindinkább vágyódunk a természeti élmények után, akár egy kép üdítő-frissítő-nyugtató erejéig, hanem mert mentesek minden keresettségtől, minden közönségcsalogató, olcsó megoldástól.

Külön szólni kell Mészöly Laura sajátos műfajáról, a tenyérnyi tájkép-miniatűrökről. Azért, mert ezek nem vázlatszerű feljegyzések, noteszlapok, hanem önálló művészi alkotások, melyek törvényeit pontosan kimunkálta és meg is valósította.

**T.L.**